વિશ્વ હિન્દુ પરિષદના એક સમયે ફાયરબ્રાન્ડ નેતા તરીકે જાણીતા ડૉ. પ્રવીણ તોગડિયા છેલ્લા કેટલાક સમયથી ભાજપ સરકાર સામે પણ સવાલો કરી નારાજગી વ્યક્ત કરી રહ્યા છે. ટૂંકમાં ભાજપ નેતાગીરી અને સરકાર સામે તેઓ નારાજગીભર્યા નિવેદનો આપે તેનાથી કોઈને આશ્ચર્ય થાય તેમ ન હતું, પણ જેમને સરકારે સુરક્ષા આપી છે તે તોગડિયા કલાકો સુધી લાપતા રહે, પરિવાર અને સરકારને તેમની શોધખોળ કરવી પડે તે ઘટનાક્રમ એ ચોંકાવનારો અને ચિંતાનો વિષય હતો. રવિવારે મોડી રાતે તેઓ મુંબઈના એક કાર્યક્રમમાં હાજરી આપીને અમદાવાદ આવ્યા હતા. સવાલો એ ઊભા થયા છે કે એવું તે શું હતું કે ડૉ. પ્રવીણ તોગડિયાએ તેમના સુરક્ષા જવાનોને છોડી એકલા બહાર જવાનું પસંદ કર્યું? કોની સાથે તેઓ બહાર ગયા હતા? કોતરપુરવાળી જગ્યાએ તેઓ બેભાન હાલતમાં કેવી રીતે પહોંચ્યા? તેઓ બેભાન હતા તો ૧૦૮માં કોણે ફોન કર્યો હતો? સિવિલમાં જવાને બદલે એક ખાનગી હૉસ્પિટલમાં સારવાર માટે જવાનું કેમ પસંદ કર્યું? તેમને કોનો ભય સતાવતો હતો? જયપુર કોર્ટમાં હાજર થવા એકલા જ કેમ ઍરપોર્ટ જવા નીકળ્યા હતા? પરિષદ કે પરિવારને કેમ આ અંગે જાણ ન કરી? આવા અનેક સવાલો આ ઘટનાએ ખડા કર્યા છે.